B. Bugár, podpredseda NR SR: (2005-12-14):
F. Halmeš, predseda Rady riaditeľov Sociálnej poisťovne: Otázky boli veľmi ťažké, pán predseda, takže ja len veľmi stručne budem odpovedať. Problémy, ktoré pani poslankyňa Navrátilová otvorila, nie sú až na posledný problém nové a Sociálna poisťovňa má aj analýzy, aj predpoklady riešenia, ale aj otvorené otázky, ktoré síce nepatria jej, ale patria na politické a ekonomické rozhodnutia v budúcnosti. Čo sa týka deficitov, ktoré vznikajú v prvom pilieri z dôvodu presunu peňazí na dôchodkové správcovské spoločnosti, je fakt, že v rozpočte, v predikcii rozpočtu na tento rok sa predpokladalo, že nábehová krivka počtu sporiteľov bude najskôr vysoká a potom nízka a v závere toho obdobia, keď sa končí obdobie možnosti vstúpiť do druhého piliera, bude mohutná. Tento predpoklad sa nenaplnil a treba povedať, že bol veľmi teoretický, pretože hneď v januári vstúpilo 400 000 sporiteľov do druhého piliera a ten rast pokračoval a spomalenie nastalo až niekedy v letných mesiacoch a v súčasnosti tvorí počet sporiteľov približne necelých 1,1 milióna občanov. Dá sa predpokladať, že do konca obdobia je na trhu ešte možno 300 - 350 000 tých, ktorí reálne uvažujú „so vstupom“ do druhého piliera. Ten deficit, ktorý mal z titulu presunu peňazí nastať v tomto roku, mal pôvodne výšku 5,6 mld. V súčasnosti vieme, že to bude okolo 11 miliárd v tomto roku, v budúcom roku predpokladáme okolo 17,6 miliardy a v ďalšom roku - a to je tá odpoveď, pani poslankyňa -, potom sú štyri roky, ktoré oscilujú okolo 20 miliárd a trošku viac. Faktom je, že zdroje, ktoré sú pripravené, tvoria 70 miliárd korún a trošku sa zhodnocujú, to znamená, že keď už tak jedna vláda má ešte v zásade postarané, ale určite treba už v súčasnosti pri privatizácii myslieť na to, že tieto zdroje treba posilniť pre budúcnosť, aj keď v analýzach sa predpokladá, že nesmie ten deficit z tohto titulu byť väčší ako niečo viac ako 1 % hrubého domáceho produktu, čo sa v dlhodobých víziách počíta v najbližších 50 rokoch. Čo sa týka softvéru, je to naozaj jedno z najslabších miest Sociálnej poisťovne, ktoré spôsobilo popri tom masívnom zvládnutí transformácie zákona o sociálnom poistení vo viacerých fondoch aj určité problémy, ktoré sa prejavujú v slabšej komunikácii medzi systémom jednotného výberu poistného a komunikácii na určitých sporiteľov s tým, že Sociálna poisťovňa historicky má niekoľko systémov, ktoré nemajú dostatočnú „vzájomnú“ komunikáciu. A my stojíme opäť už niekoľkokrát pred otázkou, či sa celý systém nahradí jednotným systémom výberu a jednotným systémom takzvaných produkčných systémov, ale treba povedať, že my na to v súčasnosti zdroje nemáme a robíme stabilizačné opatrenia, ktoré bez zdrojov zo Svetovej banky, ktoré sa v minulosti „počítali“, na to využiť, budú síce miernym zlepšením, ale pravdepodobne definitívne nevyriešia ten komfort, ktorý by sa pri takých investíciách z minulosti predpokladal. Súčasne treba povedať, že je tu nový fenomén, že ministerstvo práce aj ministerstvo financií predbežne predpokladajú, že výber poistného by mohol prejsť na daňové úrady. Samozrejme, každý, kto sa zoznámi so šírkou záberu výberu poistného, lebo to je individuálny výber pre 2,3 milióna občanov a rozpočítavanie do šiestich fondov, každý bude veľmi zdržanlivý, keď bude mať tento masívny systém prebrať a navyše prebrať ho v krátkej dobe. Takže my sa nespoliehame na to, že to bude za rok ani za dva a musíme existovať dovtedy celkom reálne, lebo život, žiaľ, nám nedáva žiadnu šancu na zastavenie sa. Čo sa týka prestupov, tak tam je to otázka registrácie. Tam tak ako sa zvládla registrácia automaticky bez papierov na začiatku roka, tak tam predpokladáme, že by problém nemal nastať. My sme síce si trošku mysleli, že sa parlament bude zaoberať tým a že schváli aspoň o šesť mesiacov predĺženie možnosti prestupovať. Ak sa tak nestalo, tak my predpokladáme, že vo februári sme plánovali bez ohľadu na výsledok rozhodnutia parlamentu overenie toho systému a tam, pani poslankyňa, vyhlasujem pred Národnou radou, že by problém v registrácii nastať nemal. Kde je problém a ten je aj metodický a to je systém zasielania peňazí po prestupe klienta, keď je podlžnosť ešte do starej dôchodkovej spoločnosti, a v novej dôchodkovej spoločnosti a takých prípadov je možno desaťtisíc, desaťtisíce ešte, tak tam, priznám sa, buď ja nepoznám teraz riešenia, lebo som sa nezúčastnil posledných rokovaní, alebo tie riešenia ešte nie sú úplne dotiahnuté, ale v každom prípade od 1. 1. musíme prestupy zabezpečovať. Sme v úzkej komunikácii s dôchodkovými správcovskými spoločnosťami. Chcem súčasne povedať, že z hľadiska strategickej úlohy do konca roka a to je zdynamizovanie výberu poistného, sa v spoločnosti najmä z iniciatívy ministerstva financií viedla diskusia, že Sociálna poisťovňa nedostatočne dynamicky kopíruje rast makroekonomických ukazovateľov v spoločnosti. Že sa to nepremieta do rovnako dynamického rastu výberu poistného. My sme vláde Slovenskej republiky predložili našu analýzu, ktorá hovorí, že nie je možné kopírovať rast priemernej mzdy v národnom hospodárstve vo výbere poistného rovnakým spôsobom, pretože do priemernej mzdy sa ráta veľa činiteľov, ktoré nepatria do vymeriavacieho základu, alebo to poistné nezachytáva odmeny na konci roka, ktoré presahujú maximálny vymeriavací základ, ale do priemernej mzdy, samozrejme, idú. Myslím si, že vláda to zobrala na vedomie rovnako, ako berieme na vedomie, že sa v decembri darí sčasti dobiehať určité zaostávanie oproti rozpočtu schválenému Národnou radou v oblasti výberu poistného a že do konca roka by sme mali spoločne so zdrojmi, ktoré sme dostali od Veriteľa, naplniť rozpočet. Skončil som, pán predseda.